九月一日與王季夷酌別爲賦十六韻
作者：張元幹
朝代：宋

paragraphs: 黄鵠摶秋風，一舉輒萬里。
飛鳴蓬蒿間，燕雀徒爲爾。
王郎志凌雲，英妙良可喜。
片言隻字奇，採掇殊未已。
樂從長者遊，論事亦亹亹。
知我中原時，早與大門齒。
流落天南端，相過不相鄙。
乃翁四男兒，君蓋處其季。
家世賢弟兄，自立要如是。
古學儻有成，終身保無愧。
陋哉斗筲人，惟見目前利。
茲焉入三吳，索詩餞行李。
何補僕馬饑，聊復慰深意。
可同洪喬書，盡付浙江水。
今夕燈燭凉，便當茱菊醉。
畏途重語離，瓶卧莫遽起。